詩三百三首 一六九
作者：寒山
朝代：唐

paragraphs: 儂家暫下山，入到城隍裏。
逢見一羣女，端正容貌美。
頭帶蜀樣花，燕脂塗粉膩。
金釧鏤銀朵，羅衣緋紅紫。
朱顏類神仙，香帶氛氳氣。
時人皆顧盼，癡愛染心意。
謂言世無雙，魂影隨他去。
狗齩枯骨頭，虛自舐脣齒。
不解返思量，與畜何曾異。
今成白髮婆，老陋若精魅。
無始由狗心，不超解脫地。